اسیدسپمهک
اسیدسپمهکدن سومورولمهگه گئدن یول:
بو گونلر دئیهسن اسید سپمهک توپلومدا بیر چوخوندا بؤیوک بیر قورخولار یارالدیب اونون یانی سیرا بیر چوخ تپگیلره شاهید اولدوق؛ بیر چوخو اونا قارشی چیخدی، بیر چوخو اعتیراض اولاراق آکسیالارا قوشولوب اینسانین ایلکین حاقلارینین بیریسی اولان اؤزگورلوغون پوزولماسینا اعتیراض ائتدیرلر، بیر چوخو اللرینده اولان آراجلارین گوجویله بو چیرکین ایشه قارشی چیخدیرلار و اؤز دوشونجهلرین یازیب یایدیرلار، قادین حاقلاری دارتیشیلدی، اونلارین معروض قالدیقلاری ظولوملر یئنیدن جانلاندی آنجاق بیر سیرالارینادا لوقالانماق، دوزسوزلانماق و دبهکلنمهکلرینه یئنی یول و یئنی پیلان کیمی اولدو؛ دئمک توپلودا ائتکی بیراخان بیر سیاسال داورانیشا و اوندان سیاسال یارارلانماغا ندن اولدوغونو آچیقجاسینا گؤردوک.
باشقا سؤزله دئسهک، ایرانین سون ایللرده سیاسی آلانیندا گیزلیجه اوز وئرن گوجه یییهلنمهک ساواشلاری گئت گئده یوخاری سیاسال گوج قاتمانینین ایچ قاتیندان آشاغی قاتمانا گیریب اؤزونو گؤسترمهسی آچیقجاسینا اورتایا چیخدی ؛ بو اولای بیر تههر دنگهلری پوزماق و بولانمیش سودان بالیق توتماق کیمی آلینیر و داها قوطوبلاشمیش ایدولوژی و باخیش یوخاریداکیلاردان، یانداشلارینا یانسینماغین بهلیرتیر و بو او دئمک دیر کی بیزه بوندان بئله بئلنچی اولایلاری گؤرمهک چوخدا ایراق گلمهمهلی دیر.
بو آرادا مئدیا یئنه اؤز گوجونو یئتهری
قدهر تبوتلادی، اولدوقجا ایزلهییجیلرینده ائتکیلهییجی ائتکیلر بیراخدی؛ منجه
بو ایش تام بیر سیاسی اولای اولاراق، سیاسی دنگهلری پوزماق ایستهین بیر
سیرالارینین وریندن تام پیلانلانمیش شکیلده اورتایا چیخدی. بو آرادا یئنی بیر چوخو
دئمک یارانمیش دالغالاردان گؤزلجهسینه یارارلاندیرلار و توپلومون یوغون قیسمینین
مئدیانین قولو اولدوقلارینی ثبوتلادیرلار!
تام دوغرودور کی بئلنچی بیر چیرکین ایش اینسانسال داورانیشلارین دیشیندا یئر آلیر و هر بیر اینسانین وریندن قینانمالی دیر آنجاق همین گونلرده خبرلرین سیراسیندا چوخ اؤنملی و دیققت چکیجی بیر خبرده یئر المیشدیر آنجاق هئچ بیر تپگی هئچ کیمسهنین وریندن اولماییب تام دهشهتیله یئنه سسسیزه آلیندی، ندهنینین ده یوغون قیسمی یئنه مئدیایا قاییدیر، بئلهجه کی مئدیا یؤنهتیجیلری ایستهدیکلری آماجلار و بلکه او اولایدان باشقا آلینتیلاری ایستهمیرمیشلر بو اوزدن سسسیزه آلماق لاب دوغرو بیر سئچهنهک اولا بیلهردی.
سون گونلرده بئله بیر خبر گئتدی: اهوازدا بیرجه یاغیشیلا 1000 نفر خستهخانالارا گئتمهک زوروندا قالدیرلار؛ یانی تام بیر چئورهفلاکتی یاشانیر او یئرلرده آنجاق کیمسه بو قونویا توخونماقدا ایستهمهدی، بلکه نئچهندنه گؤره کی بو یازیدا دانیشماغا و سیرالاماغا یئر اولمایا؛ سادجه بیر وورغولاما و اوخویوجونون بئینینده بیر سووال ایشارهتینین یارانماسی یئتهر.
بوردا بلکه اسید سَپیرلر ، آنجاق اوردا گؤیدن اسید یاغیر، بیز یاغیش یاغاندا سئوینیریک اوردا یاغیش یاغاندا کیمسه ائشیگه چیخمامالیدیر، یاغیشین دویغوسون یاشامامالیدیر. نه یازیق کی کیمسه اونلارا گؤره آکسیا یولا سالمیر، اعتیراض ائتمیر، اونلارا گلدیکده کیمسه روشنفکر اولمور، دیللر سوسقونلوق توتورلار، دانیشمیرلار ، آنجاق اوتانمازجاسینا اونلارین قارا نفتین ساتیب اونلارا خوزی دئیه بیلیرلر، سیز عرب دئییلسیز دئییرلر ، عرب اولوبسوز! سیز دانیشساز دیلینیزی دالینیزدان چیخارداریق . . . بیر تک اومود وئریجی ایشیغلاریدا بئله، اوزلرینه قاپادیبلار !
کئچن گونلر بونولارین دوروملارینین باشقا یؤنون تیکان تپه نین فرماندارینین آغزیندان ائشیتدیک؛ مهدی قهرمانی دئمیشدی: کتدیلر یوردلارینین تالانماسینین قارشیسیندا دایانیب بو معدنچیلره چالیشماغا ایزین وئرمهسهلر برق و سولارین قطع ائدهجهییک ! ؛ بو یعنی بوردا دا همین سومورولمهک پیلانلاری تام هیزیلا اؤنهسورولور.
سومورگهچی بی ؛ هن سنی دئییرم، سن کی بو دوروملاری گؤروب سس سیز قالیرسان؛ سنده سومورگهچیلر سیراسیندا یئر آلیرسان؛ نیه کی بو میللتین بوقدر مظلوم اولدوقلارینی گؤروب جینقیریندا چیخماییر بیله. بوگون بیر چوخلاری "هل من ناس ینصرونی"-نی باغیریرلار! سادجه اؤزگور دوشونجه، و اؤزگور اینسانلار گرهکیر کی بو سسی ائشیدیب "لبیک" هاراییلا اونلاری جاوابلایالار !
حامید مورسلی ؛ قیروو آیینین ایکیسی- 1393
-
- ۹۳/۰۸/۰۲
prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk unk